CELEX: 62008TN0554
Language: el
Date: 2008-12-08 00:00:00
Title: Υπόθεση T-554/08: Προσφυγή-αγωγή της 8ης Δεκεμβρίου 2008 — Ευρωπαϊκή Δυναμική κατά Επιτροπής

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/34
            
         Προσφυγή-αγωγή της 8ης Δεκεμβρίου 2008 — Ευρωπαϊκή Δυναμική κατά Επιτροπής
   (Υπόθεση T-554/08)
   (2009/C 55/62)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα: Ευρωπαϊκή Δυναμική — Προηγμένα συστήματα Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης, Π. Κατσίμανη και Μ. Δερμιτζάκης)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της Γενικής Διεύθυνσης (ΓΔ) Φορολογίας και Τελωνειακής Ένωσης να απορρίψει την προσφορά της προσφεύγουσας στον ανοιχτό διαγωνισμό TAXUD/2007/AO-005 (TIMEA), με αντικείμενο την «Παροχή […] υπηρεσιών […] για τις κοινοτικές εφαρμογές πληροφορικής στους τομείς των τελωνείων, των ειδικών φόρων κατανάλωσης και της φορολογίας», απόφαση η οποία κοινοποιήθηκε στην προσφεύγουσα με έγγραφο της 26ης Σεπτεμβρίου 2008, καθώς και να ακυρώσει όλες τις συναφείς με τον διαγωνισμό αποφάσεις της Επιτροπής, περιλαμβανομένης της αποφάσεως περί αναθέσεως της συμβάσεως στον μειοδότη,
            
         
               —
            
            
               να υποχρεώσει τη ΓΔ Φορολογίας και Τελωνειακής Ένωσης να καταβάλει στην προσφεύγουσα 7 638 125 ευρώ ως αποζημίωση για τις ζημίες που υπέστη στο πλαίσιο του επίμαχου διαγωνισμού,
            
         
               —
            
            
               να υποχρεώσει τη Γενική Διεύθυνση Φορολογίας και Τελωνειακής Ένωσης να καταβάλει τα δικαστικά και άλλα συναφή με την προσφυγή-αγωγή έξοδα της προσφεύγουσας, έστω και αν η προσφυγή-αγωγή απορριφθεί.
            
         Ισχυρισμοί και κύρια επιχειρήματα
   Η προσφεύγουσα ζητεί, αφενός, δυνάμει του άρθρου 230 ΕΚ, την ακύρωση της αποφάσεως της Ευρωπαϊκής Επιτροπής (ΓΔ Φορολογίας και Τελωνειακής Ένωσης) να απορρίψει την προσφορά της στον ανοιχτό διαγωνισμό TAXUD/2007/AO-005 (TIMEA), «Παροχή […] υπηρεσιών […] για τις κοινοτικές εφαρμογές πληροφορικής στους τομείς των τελωνείων, των ειδικών φόρων κατανάλωσης και της φορολογίας», αποφάσεως η οποία κοινοποιήθηκε στην προσφεύγουσα με έγγραφο της 26ης Σεπτεμβρίου 2008, και, αφετέρου, δυνάμει του άρθρου 235 ΕΚ, την καταβολή αποζημίωσης.
   Η προσφεύγουσα υποστηρίζει ότι η επιτροπή αξιολόγησης υπέπεσε σε διάφορα πρόδηλα σφάλματα εκτιμήσεως ως προς την αξιολόγηση της προσφοράς. Κατά την προσφεύγουσα, η επιτροπή αξιολόγησης παρεξέκλινε από την πάγια πολιτική της Επιτροπής και παρέβη τις σχετικές με τις προδιαγραφές TiMea διατάξεις της προκήρυξης, σύμφωνα με τις οποίες, κατά το στάδιο της επιλογής, η αναθέτουσα αρχή υποχρεούται να επικοινωνεί με τον διαγωνιζόμενο και να ζητεί πρόσθετα στοιχεία ή διευκρινίσεις. Επιπλέον, η αναθέτουσα αρχή παραβίασε το άρθρο 100 του Δημοσιονομικού Κανονισμού, καθώς και την αρχή της χρηστής διοίκησης και της προστασίας της δικαιολογημένης εμπιστοσύνης. Επιπλέον, η προσφεύγουσα προσάπτει στην αναθέτουσα αρχή κατάχρηση εξουσίας και παραβίαση των αρχών της διαφάνειας και της ίσης μεταχείρισης, οι οποίες κατοχυρώνονται στο άρθρο 93, παράγραφος 1, του Δημοσιονομικού Κανονισμού.
   Η προσφεύγουσα ισχυρίζεται ότι η καθής-εναγόμενη δεν της ενεχείρισε ανάλυση των αποτελεσμάτων των ελέγχων που διενήργησε κατόπιν των παρατηρήσεων της προσφεύγουσας επί της εκθέσεως αξιολογήσεως.
   Η προσφεύγουσα προβάλλει ότι η καθής-εναγόμενη εφάρμοσε καταχρηστικά τα κριτήρια επιλογής, ούτως ώστε να αποκλειστεί η προσφορά της προσφεύγουσας. Παρέβη, έτσι, τα άρθρα 134, παράγραφος 2, και 148, παράγραφος 3, του κανονισμού 2342/2002 (1), καθώς και το άρθρο 32, παράγραφος, 2, της Οδηγίας 92/50 (2).
   
      (1)  Κανονισμός 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002 L 357, σ. 1).
   
      (2)  Οδηγία 92/50/ΕΟΚ του Συμβουλίου, της 18ης Ιουνίου 1992, για το συντονισμό των διαδικασιών σύναψης δημόσιων συμβάσεων υπηρεσιών (ΕΕ 1992 L 209, σ. 1).